BOJ OLINMAYDIGAN SAVDO DOʻKONI FAOLIYATINI LITSENZIYALASh TOʻGʻRISIDAGI NIZOMGA OʻZGARTIRISh VA QOʻShIMChALAR KIRITISh HAQIDA
(resolution, 2019-03-20)

Boj olinmaydigan savdo doʻkonlari faoliyatini yanada takomillashtirish maqsadida Vazirlar Mahkamasi qaror qiladi: 1. Vazirlar Mahkamasining 2003-yil 20-noyabrdagi 523-son qarori (Oʻzbekiston Respublikasi QT, 2003-y., 11-son, 124-modda) bilan tasdiqlangan Boj olinmaydigan savdo doʻkoni faoliyatini litsenziyalash toʻgʻrisidagi nizomga ilovaga muvofiq oʻzgartirish va qoʻshimchalar kiritilsin. 2. Oʻzbekiston Respublikasi Davlat bojxona qoʻmitasi idoraviy normativ-huquqiy hujjatlarni ushbu qarorga muvofiqlashtirsin. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari E.M. Gʻaniyev zimmasiga yuklansin. 1. 2-band quyidagi tahrirda bayon qilinsin: “2. Boj olinmaydigan savdo doʻkoni ikki turga boʻlinadi: a) Oʻzbekiston Respublikasi Davlat chegarasini kesib oʻtadigan jismoniy shaxslar uchun boj olinmaydigan savdo doʻkoni — Oʻzbekiston Respublikasining bojxona hududiga kirib kelayotgan va Oʻzbekiston Respublikasi bojxona hududi doirasidan chiqib ketayotgan jismoniy shaxslar tomonidan Oʻzbekiston Respublikasi bojxona hududiga olib kelingan xorijiy tovarlarni yoki Oʻzbekiston Respublikasi hududidan chiqadigan tovarlarni erkin almashtiriladigan valyutada sotish, shu jumladan joyning oʻzida isteʼmol qilish uchun chakana sotish uchun moʻljallangan; b) Oʻzbekiston Respublikasi Tashqi ishlar vazirligida akkreditatsiya qilingan xorijiy shaxslar uchun boj olinmaydigan savdo doʻkoni — xorijiy davlatlarning diplomatik vakolatxonalari va konsullik muassasalariga, xalqaro tashkilotlar va ularga tenglashtirilgan ushbu tashkilotlarning vakolatxonalariga, xorijiy xodimlariga, shuningdek ular bilan birga yashaydigan va Oʻzbekiston Respublikasi fuqarolari hisoblanmaydigan, Oʻzbekiston Respublikasi Tashqi ishlar vazirligida belgilangan tartibda akkreditatsiya qilingan ularning oila aʼzolariga Oʻzbekiston Respublikasi bojxona hududiga olib kelingan xorijiy tovarlarni erkin almashtiriladigan valyutaga sotishga (shaxsiy foydalanishga) moʻljallangan. Aksiz soligʻi va qoʻshilgan qiymat soligʻi solinmaydigan tovarlarni bojsiz olib kirish normasi va olib kirish normasi jismoniy shaxs tomonidan Oʻzbekiston Respublikasi tashqarisidan olib kiriladigan va uning tomonidan Oʻzbekiston Respublikasi bojxona hududiga kirishda boj olinmaydigan savdo doʻkonlaridan sotib olingan tovarlarning jamiga nisbatan qoʻllaniladi. Oʻzbekiston Respublikasi Tashqi ishlar vazirligida akkreditatsiya qilingan xorijiy shaxslar uchun boj olinmaydigan savdo doʻkonlarida aksiz ostidagi tovarlarni xarid qilishning cheklangan normalari Oʻzbekiston Respublikasi Moliya vazirligi bilan kelishgan holda Davlat bojxona qoʻmitasi tomonidan belgilanadi”. 2. 3-bandda: birinchi va ikkinchi xatboshilardagi “Boj olinmaydigan savdo doʻkoni” soʻzlaridan oldin “Oʻzbekiston Respublikasining davlat chegarasini kesib oʻtadigan jismoniy shaxslar uchun” soʻzlari qoʻshilsin; quyidagi mazmundagi uchinchi xatboshi qoʻshilsin: “Oʻzbekiston Respublikasi Tashqi ishlar vazirligida akkreditatsiya qilingan xorijiy shaxslar uchun boj olinmaydigan savdo doʻkonlari Toshkent shahrida va davlat bojxona xizmati organlari tomonidan belgilanadigan joylarda ochilishi va faoliyat koʻrsatishi mumkin”. 3. 5-band quyidagi tahrirda bayon qilinsin: “5. Oʻzbekiston Respublikasi hududida sotilishi cheklangan tovarlar boj olinmaydigan savdo doʻkoni rejimida qonun hujjatlarida belgilangan tartibda sotilishi mumkin. Oʻzbekiston Respublikasi Davlat chegarasini kesib oʻtadigan jismoniy shaxslar uchun boj olinmaydigan savdo doʻkonlarida tovarlarni sotish faqat xaridorning shaxsini tasdiqlaydigan hujjat taqdim etilgandan keyin amalga oshiriladi. Bunda Nazorat-kassa mashinalari davlat reyestriga kiritilgan fiskal xotirali nazorat-kassa mashinasining tovar sotilganligini tasdiqlaydigan chekida quyidagi maʼlumotlar boʻlishi kerak: kassa cheki raqami; reysning raqami va xaridorning samolyotdagi joyi raqami (havoda tashishda); xarid qilingan vaqt va sana; sotiladigan tovarning nomi, narxi va miqdori; sotuvchi tomonidan olingan xorijiy valyuta summasi; kassa apparati raqami; boj olinmaydigan savdo doʻkonining nomi; soliq toʻlovchining — boj olinmaydigan savdo doʻkoni egasining soliq toʻlovchining individual raqami. Oʻzbekiston Respublikasi Tashqi ishlar vazirligida akkreditatsiya qilingan xorijiy jismoniy shaxslar uchun boj olinmaydigan savdo doʻkonida tovarlarni sotish faqat Oʻzbekiston Respublikasi Tashqi ishlar vazirligida belgilangan tartibda berilgan akkreditatsiya kartochkasi taqdim etilganidan keyin amalga oshiriladi. Bunda Nazorat-kassa mashinalari davlat reyestriga kiritilgan fiskal xotirali nazorat-kassa mashinasining tovar sotilganligini tasdiqlaydigan chekida quyidagi maʼlumotlar boʻlishi kerak: kassa cheki raqami; boj olinmaydigan savdo doʻkoni egasi — yuridik shaxsning nomi, uning yuridik manzili; Oʻzbekiston Respublikasi Tashqi ishlar vazirligida berilgan akkreditatsiya kartochkasining toifasi, raqami, xodimning yoki uning oila aʼzosining familiyasi, ismi va otasining ismi, lavozimi, kartochka kim tomonidan berilganligi va uning amal qilish muddati koʻrsatilishi kerak; xarid qilingan vaqt va sana; tovarning nomi, miqdori, bittasining qiymati, umumiy qiymati; kassa apparati raqami; soliq toʻlovchining — boj olinmaydigan savdo doʻkoni egasining soliq toʻlovchining individual raqami”. 4. Quyidagi mazmundagi 51-band qoʻshilsin: “51. Xorijiy davlatlarning diplomatik vakolatxonalari va konsullik muassasalari, xalqaro tashkilotlarning vakolatxonalari va ularga tenglashtirilgan vakolatxonalar boj olinmaydigan savdo doʻkonlaridan ushbu Nizomga 1-ilovaga muvofiq shakl boʻyicha ikki nusxada tuziladigan buyurtmanomalar asosida Oʻzbekiston Respublikasi Tashqi ishlar vazirligida akkreditatsiya qilingan xorijiy shaxslar uchun tovarlarni sotib olishlari mumkin. Buyurtmanomaning bir nusxasi boj olinmaydigan savdo doʻkonida saqlanadi, ikkinchi nusxasi xaridorga qaytariladi. Buyurtmanomada quyidagi maʼlumotlar boʻlishi kerak: xorijiy davlatning diplomatik vakolatxonasi yoki konsullik muassasasining, xalqaro tashkilot vakolatxonasining va unga tenglashtirilgan vakolatxonaning nomi; xorijiy davlatning diplomatik vakolatxonasi yoki konsullik muassasasining, xalqaro tashkilot vakolatxonasi va unga tenglashtirilgan vakolatxonaning xaridni amalga oshirish vakolati berilgan shaxsining familiyasi, ismi, otasining ismi, toifasi, shuningdek akkreditatsiya kartochkasi raqami; tovarning nomi, miqdori, bittasining qiymati, umumiy qiymati; buyurtmanoma tuzilgan sana; xorijiy davlatning diplomatik vakolatxonasi yoki konsullik muassasasi, xalqaro tashkilot vakolatxonasi va unga tenglashtirilgan vakolatxona boshligʻining familiyasi, ismi, otasining ismi, imzosi; tovarlarni sotib olish maqsadi”. 5. 6-bandda: uchinchi xatboshi chiqarib tashlansin; toʻrtinchi — toʻqqizinchi xatboshilar tegishli ravishda uchinchi — sakkizinchi xatboshilar hisoblansin; toʻrtinchi xatboshi quyidagi tahrirda bayon qilinsin: “davlat asillik tamgʻasiga ega boʻlmagan qimmatbaho metallar va toshlardan yasalgan”; quyidagi mazmundagi xatboshi qoʻshilsin: “Oʻzbekiston Respublikasi Davlat chegarasini kesib oʻtmaydigan jismoniy shaxslarga va Oʻzbekiston Respublikasi Tashqi ishlar vazirligida akkreditatsiya qilinmagan xorijiy shaxslarga boj olinmaydigan savdo doʻkonlarida tovarlar sotishga (sotib olishga) ruxsat berilmaydi”. 6. 11-bandning toʻrtinchi xatboshidagi “aeroport, port hududi, Oʻzbekiston Respublikasi davlat chegarasi orqali oʻtkazish manzili doirasida” soʻzlari “bojxona nazorati zonasida” soʻzlari bilan almashtirilsin. 7. 12-bandga quyidagi mazmundagi ikkinchi xatboshi qoʻshilsin: “Tovarlarning bir boj olinmaydigan savdo doʻkonidan boshqa boj olinmaydigan savdo doʻkoniga koʻchirilishi faqat tovarlarning bir bojxona omboridan boshqa bojxona omboriga koʻchirilishi uchun nazarda tutilgan tartibda davlat bojxona xizmati organining ruxsati bilan amalga oshiriladi”. 8. 14-bandning ikkinchi xatboshiga “boj olinmaydigan savdo doʻkonining” soʻzlaridan oldin “Oʻzbekiston Respublikasi Davlat chegarasini kesib oʻtadigan jismoniy shaxslar uchun” soʻzlari qoʻshilsin. 9. 15-band quyidagi tahrirda bayon qilinsin: “15. Oʻzbekiston Respublikasi Davlat chegarasini kesib oʻtadigan jismoniy shaxslar uchun boj olinmaydigan savdo doʻkonining savdo zallari bojxona nazorati zonasida joylashtirilishi kerak (pasport nazorati liniyasi tashqarisida bojxona nazorati liniyasigacha alohida — Oʻzbekiston Respublikasi hududiga kirib keladigan jismoniy shaxslar uchun, shuningdek pasport nazorati liniyasi tashqarisida — Oʻzbekiston Respublikasi hududidan chiqib ketayotgan jismoniy shaxslar uchun). Koʻrsatib oʻtilgan boj olinmaydigan savdo doʻkonining savdo zallari Oʻzbekiston Respublikasi Davlat chegarasini kesib oʻtmaydigan jismoniy shaxslarning ushbu zallarga kirishini istisno etadigan tarzda joylashtirilishi kerak. Oʻzbekiston Respublikasi Tashqi ishlar vazirligida akkreditatsiya qilingan xorijiy shaxslar uchun boj olinmaydigan savdo doʻkonining savdo zallari boj olinmaydigan savdo doʻkoni joylashgan bojxona organi faoliyati zonasida boʻlishi kerak”. 10. 17-bandning oʻninchi xatboshidagi “xorijiy valyutadagi” soʻzlaridan keyin “bank plastik va kredit kartochkalari yoki xorijiy valyutadagi bank oʻtkazmalari” soʻzlari qoʻshilsin. 11. 19-bandning ikkinchi xatboshi quyidagi tahrirda bayon qilinsin: “boj olinmaydigan savdo doʻkonining bojxona rejimi ostida joylashtirilgan tovarlar yoʻqotilgan taqdirda yoxud ulardan boj olinmaydigan savdo doʻkonida Oʻzbekiston Respublikasi bojxona hududiga kirib kelayotgan va Oʻzbekiston Respublikasi bojxona hududidan chiqib ketayotgan jismoniy shaxslarga, shuningdek Oʻzbekiston Respublikasi Tashqi ishlar vazirligida akkreditatsiya qilinmagan xorijiy shaxslarga chakanalab sotilgandan boshqa maqsadlarda foydalanilganda bunday tovarlarga nisbatan qonun hujjatlarida belgilangan talablar va shakllarga muvofiq bojxona bojlari toʻlanishi uchun”. 12. 26-band quyidagi tahrirda bayon qilinsin: “26. Litsenziya berish mazkur Nizomga 2-ilovadagi sxemaga binoan amalga oshiriladi”. 13. Quyidagi mazmundagi 1-ilova qoʻshilsin: 14. Nizomga ilovadagi grif quyidagi tahrirda bayon qilinsin: “Boj olinmaydigan savdo doʻkoni faoliyatini litsenziyalash toʻgʻrisidagi nizomga 2-ilova”.